O **Basket Club Maritime Gravelines Dunkerque Grand Littoral**, coñecido como **BCM Gravelines Dunkerque** ou simplemente **BCM**, é un club profesional de baloncesto francés con sede na cidade de Gravelines, situada na rexión da Alta Francia. Actualmente xoga na Ligue Nationale de Basket Pro A (LNB), a máxima categoría do baloncesto galo. No ano 2005 o club gañou o seu primeiro campionato da Copa de Francia.

Historia
--------

En 1984, o Basket Club Maritime de Gravelines naceu baixo o impulso de Albert Denvers, tenente de alcalde de Gravelines, e Yves Leprêtre, alcalde de Grand-Fort-Philippe, que propuxo a fusión dos seus dous clubs. Tan só tres anos máis tarde, o BCM gañou o primeiro título na súa historia ao dominar a Nationale 2 (actual Pro B), mais non consegue ascender xa que ningún club ficou descendido durante a temporada 1986−87 da máxima categoría. Foi finalmente o 1 de maio de 1988 cando o Gravelines conseguiu entrar por vez primeira na Nationale 1 (actual Pro A), despois dun último partido de play-off contra o SLUC Nancy.

Despois de conseguir a permanencia durante dúas temporadas, o BCM clasificouse en 1990 para xogar a Copa Korać. O Gravelines vence na primeira rolda ao Nashua EBBC (89-72 e 74-67), mais cae na seguinte contra o Estudiantes Caja Postal (66-77 e 68-78). Após subir pouco a pouco na xerarquía do baloncesto francés, o club entra en dificultades económicas a partir de 1995. Coa chegada de Hervé Beddeleem á presidencia, o Gravelines recorre ás autoridades locais e convértese no terceiro poder financeiro do campionato de Francia detrás do Pau-Orthez e o ASVEL Villeurbanne (o seu orzamento duplicarase nuns poucos anos). En 2002, o club fusionouse co de Dunkerque para converterse no Gravelines Dunkerque Grand Littoral Basketball Club.

Despois de perder tres finais en dous anos (a Copa de Francia en 2003 contra Pau-Orthez, a Liga ao ano seguinte contra o mesmo club e a Supercopa de 2005 contra o SLUC Nancy), o BCM gaña a Copa de 2005 contra o Cholet por 91-79. Esta final mantívose igualada durante todo o tempo de xogo até que non últimos catro minutos o Gravelines fixo un parcial de 11-0 ao seu opoñente. Desde aquelas o club ocupa habitualmente as primeiras prazas da competición, aínda que sen conseguir volver gañar ningún título.

### Ano a ano

| Ano | Nivel | Liga | Pos. | Copa | Supercopa | Competicións europeas |
| --- | --- | --- | --- | --- | --- | --- |
| 2010–11 | 1 | Pro A | 3rd | Rolda de 32 | Campión | **3** EuroChallenge | CF | 8–6 |
| 2011–12 | 1 | Pro A | 5º | Rolda de 16 | Subcampión | **1** Euroleague | QR1 | 0–1 |
| **2** Eurocup | T16 | 5–7 |
| 2012–13 | 1 | Pro A | 5º | Rolda de 32 | Campión | **3** EuroChallenge | 4º | 11–5 |
| 2013–14 | 1 | Pro A | 12º | Rolda de 32 |  | **2** Eurocup | L32 | 8–8 |
| 2014–15 | 1 | Pro A | 9º | Rolda de 32 |  |  |
| 2015–16 | 1 | Pro A | 6º | Semifinais | Cuartos de final |  |
| 2016–17 | 1 | Pro A | 9º | Rolda de 32 | Cuartos de final | **4** FIBA Europe Cup | R2 | 6–6 |
| 2017–18 | 1 | Pro A | 13º | Rolda de 32 |  |  |
| 2018–19 | 1 | Pro A | 11º | Rolda de 32 |  |  |
| 2019–20 | 1 | Pro A | 17º | Rolda de 16 |  |  |
| 2020–21 | 1 | Pro A | 15º | Cuartos de final |  |  |
| 2021–22 | 1 | Pro A | 12º | Semifinais |  |  |

Xogadores
---------

### Destacados

* Francia Hervé Dubuisson
* Francia Andrew Albicy
* Francia Georges Vestris
* Francia Xavier Wallez
* Alxeria Ali Bouziane
* Lituania Dainius Adomaitis
* Lituania Saulius Kuzminskas
* Porto Rico John Holland
* Estados Unidos Steve Burtt, Sr.
* Estados Unidos Bobby Dixon
* Estados Unidos Larry Lawrence
* Estados Unidos Jerry McCullough
* Estados Unidos George Montgomery
* Estados Unidos J. R. Reynolds
* Estados Unidos Lawrence Roberts
* Estados Unidos Danny Strong
* Estados Unidos K'Zell Wesson
* Estados Unidos Tyson Wheeler

Títulos
-------

**Copa de Francia**

* **Campións (1)**: 2005
* *Subcampións (2)*: 2003, 2010

**Supercopa de Francia**

* **Campións (2)**: 2011, 2013
* *Subcampións (2)*: 2005, 2012

Notas
-----

1. ↑  "Histoire". *bcmbasket.com* (en francés). Consultado o 14 de setembro de 2018.

Véxase tamén
------------

### Ligazóns externas

* Páxina web oficial *(en francés)*